ჰაიდარ ფაშას მეჩეთი

ჰაიდარ ფაშას მეჩეთი (ბერძ. Χαϊντάρ-πασά τζαμί; ხაინტარ-პასა ძამი, თურქ. Haydarpaşa Camii) — ყოფილი წმინდა ეკატერინეს ეკლესია, ისტორიული მეჩეთი ჩრდილოეთ ნიქოზიაში. ეს არის ყველაზე მნიშვნელოვანი გოთური შენობა ნიქოზიაში აია სოფიას შემდეგ, რომელიც ადრე ნიქოზიის ფრანკთა (ლათინურ) კათედრალს წარმოადგენდა. ჰარი ჩარლზ ლუკმა ეს შენობა დაახასიათა, როგორც კუნძულზე გოთური არქიტექტურის ერთ-ერთი საუკეთესო ნიმუში. ისტორია შენობა, რომელშიც მოგვიანებით ჰაიდარ ფაშას მეჩეთი განთავსდა, აიგო XIV საუკუნეში, კუნძულის ფრანკთა მმართველობის დროს, და დაერქვა წმინდა ეკატერინეს ეკლესია. მხოლოდ 1570 წელს, ოსმალების მიერ ნიქოზიის დაპყრობის შემდეგ, გადაკეთდა შენობა მეჩეთად. ისტორიულად მას ასევე ეწოდებოდა „აღალარ ჯამისი“, რაც თურქულ ენაზე ნიშნავს „ბატონების მეჩეთს“. ნაგებობას ასე უწოდებდნენ, რადგან მას ხშირად სტუმრობდა თურქი ადგილობრივი არისტოკრატია, რომელიც მის სიახლოვეს ცხოვრობდა. ჰაიდარ ფაშას მეჩეთი მდებარეობს კირლიზადეს ქუჩაზე. შენობის სტრუქტურა ჰაიდარ ფაშას მეჩეთის შენობის მარჯვენა მხარეს, გადმოცემით, არის ადგილი, სადაც, სავარაუდოდ, წმინდა ეკატერინეს საფლავი უნდა ყოფილიყო. ადგილს ჯერ კიდევ XIX საუკუნეში აჩვენებდნენ და ბერძენი კვიპროსელები ხშირად მოდიოდნენ და ანთებდნენ იქ თავიანთ ზეთის ლამპებს. წინა პორტალი შესრულებულია დახვეწილი გოთური სტილით, რომლის თაღოვანი კარნიზიც ყაყაჩოს თავით მთავრდება. მის ზემოთ აგრეთვე არის ეკატერინეს ბორბალი. მარჯვენა მხარეს დგას მინარეთი, რომელიც სიმაღლით მეორეა ძველი ქალაქის მინარეთებს შორის, აია სოფიას შემდეგ. შენობას აქვს ორი მშვენიერი შესასვლელი. დასავლეთის კარს აქვს მარმარილოს ზღურბლი, რომელზეც გამოსახულია ვარდი ორ დრაკონს შორის. გამოსახულება გამეორებული სამჯერ. მეორე, უფრო მძიმედ აშენებული კარი, შენობის სამხრეთ მხარეს მდებარეობს. მეჩეთის მარცხნივ არის ნახევრად დანგრეული შენობა, რომლისგანაც მხოლოდ რამდენიმე გოთური თაღია შემორჩენილი. მარჯვნივ ასევე არის პორტალი ორნამენტებითა და ფინიალებით. სამი გოთური ფანჯარა, რომელთაგან ორი გაყოფილია წვრილი სვეტებით, იკავებს სივრცეს საყრდენებს შორის. მათ ზემოთ გარგულიები აქვთ. მეჩეთის მარცხნივ მსგავსი საყრდენებია და ასევე არის კვადრატული კოშკი. ინტერიერი კირით იყო შეთეთრებული და ძლიერ დაზიანებული, მაგრამ კირი მოაშორეს XX საუკუნის დასაწყისში და კედლებზე ხატვის კვალი შეიმჩნევა. ორი გოთური თაღი უჭერს მხარს კამარას, რომელიც შედგება უბრალოდ გადაკვეთილი ნეკნებისგან. აფსიდაში ექვსი ნეკნი ჩანს, რომელიც ეყრდნობა დაჯგუფებულ სვეტს, და გამოდის კლიტიდან. აფსიდის ჩრდილოეთით არის საკრისტია, რომლის კამარაც ეყრდნობა კონსოლებს შესანიშნავად გამოკვეთილი ადამიანის თავებით. საკრისტიის ზემოთ მაღალი ოთახია, რომლის ქვედა ფანჯარაც გადაჰყურებს მთავარ ტაძარს. როგორც მიჰრაბი (მექის მიმართულება), ასევე მინბარი (კათედრა) მეჩეთში მარჯვენა მხარესაა. ამჟამად იგი ფუნქციონირებს, როგორც ხელოვნების გალერეა , თუმცა ადრე მასში ქორწინების რეგისტრაციის ოფისი იყო განთავსებული. მეჩეთი მოქმედია, შენარჩუნებული აქვს მოქმედი მინბარი და მიჰრაბი. სქოლიო